รับมือภัยแล้ง กรมเจ้าท่า เร่งขุดลอกขยายความกว้างร่องน้ำแม่น้ำวัง จังหวัดลำปาง
นายวิทยา ยาม่วง อธิบดีกรมเจ้าท่า เปิดเผยว่า เพื่อบรรเทาความเดือดร้อนให้กับประชาชนในพื้นที่ฝายน้ำล้นบ้านต้า – หมอสม หมู่ที่ 10 ตำบลชมพู อำเภอเมืองลำปาง จังหวัดลำปาง ที่ประสบปัญหา แม่น้ำลำคลองตื้นเขินจากตะกอนทรายและวัชพืช ทำให้ไม่สามารถกักเก็บน้ำเพื่อใช้ในการเกษตรในหน้าแล้งได้อย่างเพียงพอต่อความต้องการกรมเจ้าท่า โดยสำนักงานพัฒนาและบำรุงรักษาทางน้ำที่ 7 ได้สำรวจพื้นที่และเร่งแก้ไขปัญหา โดยเปิดหน่วยปฏิบัติงานขุดลอกบริเวณแม่น้ำวัง ตำบลชมภู อำเภอเมือง จังหวัดลำปาง ตั้งแต่ กม. 226+900 ถึง กม. 228+900 ระยะทาง 2,000 เมตร ขุดลอกร่องน้ำให้ได้ความกว้าง 40 - 60 เมตร ขุดลอกระดับก้นร่องลึกประมาณ 216 - 217 เมตร จากระดับน้ำทะเลปานกลาง ได้วัสดุขุดลอก 60,000 ลูกบาศก์เมตร ระยะเวลาดำเนินการ 100 วัน โดยขุดดำเนินการขุดลอกเพื่อเปลี่ยนทิศทางการไหลของกระแสน้ำ แก้ปัญหากระแสน้ำกัดเซาะตลิ่งบ้านเรือนประชาชน เพิ่มความกว้างและความลึกของร่องน้ำ เพิ่มพื้นที่ในการกักเก็บน้ำ แก้ไขปัญหาอุทกภัยและภัยแล้ง และอุทกภัยในฤดูน้ำหลาก โดยมีพื้นที่ที่ได้รับประโยชน์จากการขุดลอกแม่น้ำวังคือ โรงสูบน้ำพลังงานไฟฟ้า  จำนวน 1 โรง พื้นที่ใช้น้ำเพื่อการเกษตรกรรม ประมาณ 1,000 - 1,200 ไร่ และใช้น้ำเพื่ออุปโภคและบริโภค จำนวน 300 - 350 ครัวเรือน ผลการปฏิบัติงานขุดลอกได้ร้อยละ 84.20 เร็วกว่าแผนงานร้อยละ 3.90 ซึ่งคาดว่าจะแล้วเสร็จตามแผน เพื่อช่วยเหลือประชาชนในพื้นที่ ได้มีแหล่งกักเก็บน้ำ อุปโภคและบริโภคใช้ในช่วงหน้าแล้งได้ตลอดทั้งปี